<classify> JAMII imetakiwa kutumia mifumo ya teknolojia ya malipo kulipa kodi za aina mbalimbali kwa wakati, ili kuiwezesha serikali kukusanya mapato na kusukuma gurudumu la maendeleo ya nchi.Wito huo ulitolewa Dar es Salaam jana na Mkurugenzi wa Elimu kwa Mlipa Kodi wa Mamlaka ya Mapato Tanzania TRA, Richard Kayombo, wakati alipotembelea gulio la M-Pesa lililolenga kuongeza ufahamu wa huduma za kifedha za kiteknolojia. Alisema mfumo wa malipo wa kielektroniki ni rahisi kulipa kodi mbalimbali na unaondoa usumbufu wa kwenda benki na kuwataka wafanyabiashara kuutumia.Wafanyabiashara na watu wengine tumieni mifumo kama hii kulipa kodi kwani inakubalika, pia ipo karibu zaidi na watumiaji, ni imani yangu kuwa kama Watanzania wakitumia njia hii serikali itajipatia mapato mengi zaidi,alisema.Kwa upande wake, Mkurugenzi wa M-Pesa, Epimack Mbeteni, alisema kampuni ya simu ya Vodacom iliona hitaji la kupanua mfumo wa LIPA kwa M-Pesa kutoka katika mfumo wa M-Pes, na kuanza kupokea malipo kutoka mitandao na benki zote na kuwezesha malipo ya kidijitali katika mifumo ya rejareja na manunuzi mtandaoni.Vodacom imezindua huduma ya lipa kwa simu kwa lengo la kuhamasisha matumizi ya mifumo ya malipo ya kidijitali na kuepuka malipo kwa fedha taslimu uliopo sasa. Naye mjasiriamali, Mwajuma Hamisi, alisema mfumo huo utasaidia kuepuka mtu kutembea na kiasi kikubwa cha fedha au kulipia gharama za miamala za kuhamisha fedha kutoka benki kwenda katika simu za mkononi.  <topic>: KITAIFA 